Мэшыкъуэм «Алания»-р къыттрегъакIуэ
«Спартак-Налшык» (Налшык) — «Алания» (Владикавказ) — 1:2 (0:1, 1:2). Налшык. «Спартак» стадион. ШыщхьэуIум и 31-м. Урысей Федерацэм и кубок. Финалым и 1/32-нэ Iыхьэ. ЦIыху 700 еплъащ.
Судьяхэр: Рушаков (Архангельск), Дуденков (Петрозаводск), Болховитин (Санкт-Петербург).
«Спартак-Налшык»: Степанов (Хъаний, 46), Суслов, Мэкъуауэ, Джудович, Абазэ, Щэуей, Чеботару, Рухайа (Гъубж, 100), ЛIуп, Аверьянов (Гъурф, 74), Сирадзе (Руа, 91).
«Алания»: Гудиев, Токазов, Байрыев, Хайманов, Хозин, Зайцев, Брессан, Джиоев (Бутуев, 81), Хадарцев (Мэшыкъуэ, 101), Ходжавэ, Гогичаев (Засеев, 61).
Топхэр дагъэкIащ: Хозиным, 16 (0:1), Щэуейм, 54 (1:1). Мэшыкъуэм, 103 (1:2).
Дагъуэ къыхуащIащ Мэкъуауэм.
Джэгум къыхахуащ Хозиныр.
Урысей Федерацэм футболымкIэ и кубокыр къэхьыным теухуа зэхьэзэхуэм и пэщIэдзэ зэIущIэхэр командэхэм къагъэсэбэп хабзэщ сыт щыгъуи джэгупIэ губгъуэм къихьэну Iэмал зимыIэхэм я зэфIэкIыр зэхагъэкIын папщIэ. Аращ ящIар мэрем кIуам Къэбэрдей-Балъкъэрым и къалащхьэм хьэрхуэрэгъу щызэхуэхъуа «Спартак-Налшыкымрэ» «Алания»-мрэ. ЛъэныкъуитIми нэхъыбэу тегъэщIапIэ ящIар дяпэкIэ нэхъ зыщыгугъуну щIалэщIэхэрщ. ЖыпIэну ирикъунщ налшыкдэсхэм яхэту а пщыхьэщхьэм адыгэу 7 къызэрихьар, владикавказдэсхэм осетину 8 утыку къызэрырагъэхьар.
Зыкъагъэлъэгъуэну Iэмал зрата щIалэщIэхэм ялъэкI къагъэнакъым икIи абыхэм уащыгугъ зэрыхъунур наIуэ ящIащ. Аращ топджэгум дихьэххэр зыщIэхъуэпсри.
ФIыуэ ялъагъу командэр трагъэгушхуэну Осетие Ищхъэрэ-Аланием гупышхуэ къикIат. Абыхэм я макърат Налшык и «Спартак» стадионым нэхъыбэу щызэхэпхыр. Махуищ ипэкIэ Оренбург 0:4-уэ къызэрыщыхагъэщIам и зэранкIэ «Спартак-Налшыкым» къыдэщIхэр нэхъ мащIэж хъуат.
Командэхэм хуэсакъыпэурэ зэIущIэм къыщIадзащ. Абы щыгъуэми налшыкдэсхэр нэхъ жыджэрт, я ебгъэрыкIуэныгъэхэри нэхъ гуащIэт. АрщхьэкIэ япэу къыхэжаныкIар хьэщIэхэрщ. 16-нэ дакъикъэм «Алания»-м и гъуащхьауэхэм ящыщ зы «Спартак-Налшыкым» и штрафнойм пэмыжыжьэу ираудащ. Абы и тезыру ди гъуэм къызэреуам Степановыр пэлъэщакъым — 0:1.
Джэгум и япэ Iыхьэр и кIэм нэблэгъауэщ «Спартак-Налшыкым» и футболистхэм «Алания»-р нэхъ ягъэпIейтей щыхъуар. 36-нэ дакъикъэм ЛIуп Ислъам бжыгъэр зэхуэдэ ищIыжыну Iэмал хъарзынэ къыхукъуэкIащ, ауэ ар къыхуэгъэсэбэпакъым. Абы иужькIи ди щIалэхэр мызэ-мытIэу владикавказдэсхэм я гъуэм еуащ, арщхьэкIэ къикIа щыIэкъым.
Загъэпсэхуауэ къыщихьэжым «Спартак-Налшыкым» и гъуащхьэтетыр яхъуэжащ. Япэ дыдэу ди командэм и фащэр щыгъыу мыпхуэдэ утыкушхуэ къихьащ Хъаний Тимур. Лэжьыгъэшхуэ имыIами, абы мыIейуэ зыкъигъэлъэгъуащ. Псалъэ гуапэхэр яхуэфащэщ ди щIыпIэм къыщалъхуауэ мы зэIущIэм хэта адрей щIалэхэми. Ахэращ зи фIыгъэр 54-нэ дакъикъэм «Спартак-Налшыкым» бжыгъэр зэхуэдэ зэрищIыжар: Щэуей Алихъан топыр къыщыIэрыхьэм, напIэзыпIэм гъуэм лъэщу еуащ икIи «Алания»-м и гъуащхьэтет Гудиевыр абы пэлъэщакъым — 1:1.
АдэкIи тепщэныгъэр зыIэщIэлъар налшыкдэсхэращ. Апхуэдэу щыт пэтми, джэгум хухаха зэманыр зэрытемыгъэкIуауэ иухащ.
Кубокым ехьэлIа зэхьэзэхуэм Iэмал имыIэу тIум языхэзыр зэIущIэм щытекIуэн хуейуэ къызэригъэувым къыхэкIыу, иджыри сыхьэт ныкъуэ къыщIагъуащ. А зэманым Iуэхугъуэ хьэлэмэт зыбжанэ къызэщIиубыдащ. ЯпэщIыкIэ «Алания»-м джэгупIэ губгъуэм Мэшыкъуэ Ислъам къригъэхьащ. Адыгэ щIалэм дакъикъитI тригъэкIуэдауэ аращ топ къытхудигъэкIыным. КъыкIэлъыкIуэу «Алания»-м и гъуащхьэхъумэ Хозиныр джэгум къызэрыхахуам «Спартак-Налшыкым» Iэмал къритат дакъикъэ 15-кIэ бжыгъэкIэ зэрынэхъыбэр къигъэсэбэпыну. Я къару псори ирахьэлIами, абы бжыгъэр зэхуэдэ хуэщIыжакъым икIи Мэшыкъуэм дигъэкIа топым «Алания»-р къыттригъэкIуащ.
Арати, 1:2-уэ къыхагъащIэри, «Спартак-Налшыкыр» Урысей Федерацэм и кубокым щIэбэнхэм къыхагъэкIащ. Иджы я зэфIэкI псори япэ дивизионым щекIуэкI зэхьэзэхуэм ирахьэлIэн хуейщ, зэрыхуа щытыкIэ гугъум къикIын папщIэ. АбыкIэ къежьапIэ хъуфынущ фокIадэм и 5-м Белгород и «Салют»-м Налшык щыдригъэкIуэкIыну зэIущIэр. Джэгум сыхьэт 19.00-м щIидзэнущ.
ЖЫЛАСЭ Заурбэч.
